ศรีอยุธยาฯรุกขายผ่านซีไอเอ็มบี
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
20 ส.ค. 2554

สบช่องหลังผนึกบีทีประกันภัย เจาะกลุ่มครอบครัวเอสเอ็มอี
โพสต์ทูเดย์ — ศรีอยุธยาประกันภัยจับมือกับซีไอเอ็มบี เพิ่มเครือข่าย 3,400 แห่ง 
นายโรวัน ดี อาซี กรรมการผู้อำนวยการของบริษัท ศรีอยุธยาประกันภัย เปิดเผยว่า ปัจจุบันบริษัทร่วมทำการตลาดด้านแบงก์แอสชัวรันส์กับธนาคารต่างๆ มากกว่า 10 ธนาคารอยู่แล้ว การที่เพิ่มธนาคาร ซีไอเอ็มบี ไทย เข้ามาในเครือข่ายของบริษัทนั้น จะทำให้ช่องทางการกระจายสินค้าและบริการมีความแข็งแกร่งมากขึ้น 
โดยเฉพาะในเชิงของการให้บริการกับลูกค้า ซึ่งจะเพิ่มความสะดวกสบาย เพราะธนาคาร ซีไอเอ็มบี ไทย มีสาขาอยู่ในประเทศไทยทั้งสิ้น 147 แห่ง เมื่อร่วมกันแล้ว ก็จะทำให้บริษัทมีเครือข่ายเพิ่มเป็นกว่า 3,400 แห่ง จึงทำให้สามารถบริการลูกค้าได้อย่างมีประสิทธิภาพมากขึ้น
ก่อนหน้านี้ สำนักงานคณะกรรมการกำกับและส่งเสริมธุรกิจประกันภัย (คปภ.) เห็นชอบให้บริษัท ศรีอยุธยาประกันภัย เข้าซื้อกิจการของบริษัท บีที ประกันภัย ในราคา 392 ล้านบาท ซึ่งศรีอยุธยาฯ จะได้รับเอกสิทธิ์เฉพาะในการขายผลิตภัณฑ์ประกันผ่านธนาคารซีไอเอ็มบี ไทย เป็นระยะเวลา 10 ปี โดยธนาคารจะเป็นผู้จำหน่ายผลิตภัณฑ์ประกันวินาศภัยของบริษัท บีที ประกันภัย และบริษัท ศรีอยุธยาประกันภัย ผ่านทางสาขาต่างๆ ของธนาคารทั่วประเทศ
ในปี 2552 บริษัท ศรีอยุธยาประกันภัย มีรายได้จากเบี้ยประกันภัยรับสุทธิ 1,074 ล้านบาท และมีกำไรสุทธิ 274 ล้านบาท
นายสุภัค ศิวะรักษ์ กรรมการผู้จัดการใหญ่และประธานเจ้าหน้าที่บริหารธนาคาร ซีไอเอ็มบี ไทย กล่าวว่า การที่ทางธนาคารเข้ามาร่วมกับทางศรีอยุธยาประกันภัยนั้น จะทำให้มีโอกาสที่จะนำเสนอสินค้าใหม่ๆ ให้กับลูกค้ามากขึ้น เพราะศรีอยุธยาประกันภัยมีสินค้าที่โดดเด่นเป็นเอกลักษณ์ เหมาะสำหรับกลุ่มเอสเอ็มอีและครอบครัว ที่ต้องการสินค้าประกันภัยที่ครอบคลุมความต้องการที่หลากหลายได้
ทั้งนี้ การเซ็นสัญญา 10 ปี ร่วมกับธนาคาร ซีไอเอ็มบี ไทย ครั้งนี้ถือเป็นส่วนหนึ่งของข้อตกลงในการควบรวมกิจการที่ทางสำนักงานคณะกรรมการกำกับและส่งเสริมการประกอบธุรกิจประกันภัย (คปภ.) เพิ่งอนุมัติไปเมื่อเร็วๆนี้ ซึ่งซีอีโอ ซีไอเอ็มบี ไทย ระบุว่า การควบรวมกิจการระหว่างบีที ประกันภัย และศรีอยุธยาประกันภัยครั้งนี้ทำให้ศรีอยุธยาฯ มีส่วนแบ่งการตลาดขึ้นมาอยู่ใน 10 อันดับต้นๆ ของธุรกิจประกันภัย
สำหรับกลุ่มประกันอัคคีภัย และกลุ่มประกันการขนส่งทางทะเล ศรีอยุธยาประกันภัย อยู่ในอันดับที่ 5 
ทั้งนี้ ประเภทสินค้าประกันภัยของบริษัทสามารถแบ่งได้เป็น กลุ่มเบ็ดเตล็ด 34% กลุ่มประกันรถยนต์ 30% กลุ่มประกันอัคคีภัย 23% และกลุ่มประกันการขนส่งทางทะเล 13% 
นอกจากนั้น ศรีอยุธยาประกันภัยยังเป็นบริษัทประกันภัยเดียวที่มีอัตราส่วนเงินกองทุนที่ต้องดำรงตามกฎหมายสูงสุดในภาคอุตสาหกรรม คือ อัตรา 4,902% อีกด้วย